作者:李彌遜
標題:沁園春
內容:敧枕深軒，散帙虛堂，畏景屢移。漸披襟臨水，搘床就月，蓮香拂面，竹色侵衣。壓玉為醪，折荷當盞，臥看銀潢星四垂。人歸後，伴飢蟬自語，宿鳥相依。痴兒。莫蹈危機。悟四十九年都盡非。任紆朱拖紫，圍金佩玉，青錢流地，白璧如坻。富貴浮雲，身名零露，事事無心歸便歸。秋風動，正吳淞月冷，蓴長鱸肥。